***ΟΙ ΣΥΝΔΙΚΑΛΙΣΤΕΣ ΕΧΟΥΝ ΤΟ ΔΙΚΑΙΩΜΑ ΚΑΙ ΤΗΝ ΥΠΟΧΡΕΩΣΗ ΝΑ ΘΙΓΟΥΝ ΤΑ ΚΑΚΩΣ ΚΕΙΜΕΝΑ***

11-12-2018, Ω/16:45΄

ΑΝΑΚΟΙΝΩΣΗ

ΤΗΣ ΠΑΝΕΛΛΗΝΙΑΣ ΕΝΩΣΗΣ ΑΠΟΣΤΡΑΤΩΝ ΠΥΡΟΣΒΕΣΤΙΚΟΥ ΣΩΜΑΤΟΣ (Π.Ε.Α.Π.Σ)

Το Δ.Σ της Πανελλήνιας Ένωσης Αποστράτων Πυροσβεστικού Σώματος καταγγέλλει τη σκοπούμενη πειθαρχική δίωξη (διενέργεια Ε.Δ.Ε) συνδικαλιστή, μέλους της εκτελεστικής Γραμματείας της Ενωτικής Αγωνιστικής Κίνησης Πυροσβεστών Στερεάς Ελλάδας και ζητά την άμεση ανάκλησή της.

Τονίζει ότι είναι απαράδεκτη πολιτικά και ηθικά η ενέργεια αυτή και απορεί γιατί η πολιτική ηγεσία του Υπουργείου Προστασίας του πολίτη δεν την έχει ήδη σταματήσει.

Είναι απαράδεκτο να διώκονται συνδικαλιστές όταν αυτοί αναδεικνύουν τις ανεπάρκειες σε κατασβέσεις μεγάλων δασικών πυρκαγιών (εδώ στα Ψαχνά Ευβοίας), τόσο σε έμψυχο υλικό όσο και σε υλικά και μέσα ατομικής προστασίας.

Είναι καθήκον του συνδικαλιστή να στηλιτεύει την ελλιπή διοικητική μέριμνα και την πολύωρη εξαντλητική εργασία για μέρες μακριά από τις υπηρεσίες των πυροσβεστών, προασπίζοντας αυτό που ακόμη και σήμερα αρνείται και η σημερινή κυβέρνηση: τη θέσπιση επιτέλους νόμου για την υγιεινή και ασφάλεια των πυροσβεστών.

Το Δ.Σ της Π.Ε.Α.Π.Σ